Mistä on kyse? Tampereen kaupunki valitsi Transtech Oy:n raitiotien kalustotoimittajaksi.

15–20 raitiovaunun lisäksi hankintaan liittyy raitiovaunujen kunnossapitopalvelua 10 vuodeksi.

Tampere voi hankkia myös lisävaunuja, pidennyttää vaunuja myöhemmin tai jatkaa kunnossapitopalvelua enintään 40 vuodeksi.

Tampereen kaupunginvaltuusto päättää raitiotien rakentamisesta 24. lokakuuta.

Tilauksella on merkittävä vaikutus Otanmäen tehtaan tulevaisuuden kannalta.

Tampereen raitiotien tarjouskilpailun voitto meni Kajaaniin Transtechin tehtaalle, päätti Tampereen kaupunginhallitus maanantaina. Tarjouskilpailussa oli mukana Transtechin lisäksi kolme yritystä Puolasta ja Espanjasta

Transtech Oy:n varatoimitusjohtajan Matti Haapakankaan mukaan kilpailutuksen voittaminen oli Transtechin Otanmäen tehtaalle merkittävä asia tehtaan tulevaisuuden kannalta.

– Nämä ovat niitä harvoja hyviä uutisia, mitä nykypäivänä kuulee, hän iloitsee.

15–20 raitiovaunun lisäksi hankintaan liittyy raitiovaunujen kunnossapitopalvelua 10 vuodeksi. Lisäksi Tampere voi hankkia lisävaunuja, pidennyttää vaunuja myöhemmin tai jatkaa kunnossapitopalvelua enintään 40 vuodeksi.

Työpaikat heijastavat ympäristöön ja suomalaisille alihankkijoille todella paljon työtä. Matti Haapakangas

Ennen työn käynnistymistä ja rekrytointien alkamista täytyy odottaa vielä kahta asiaa: Tampereen varsinaista lokakuuhun ajoittuvaa toteutuspäätöstä sekä hankintasopimuksen viimeistelyä.

– Hankintasopimuksen viimeistely on rutiinia. Koska tässä oli selkeä tarjouspyyntö ja siihen tehty tarjous, niin siinä ei paljon neuvoteltavaa ole.

Tampereen kaupunginvaltuusto päättää raitiotien rakentamisesta 24. lokakuuta. Haapakangas uskoo, että myös hankintasopimus saadaan lyötyä lukkoon jo tämän vuoden puolella.

"Työllisyysmielessä koko Suomelle todella merkittävä asia"

Transtechin tarjous oli paras sekä laatu- että hintavertailussa. Tarjouksessa olleiden 37 metriä pitkien raitiovaunujen hankintahinta riippuu kokonaismäärästä, mutta se on noin 3,2–3,8 miljoonaa euroa per vaunu.

Varatoimitusjohtajan mukaan se, kuinka paljon tilaus tulee työllistämään, on vielä auki. Ratkaisu saadaan vasta kun Tampereen kaupunginvaltuusto tekee lopullisen päätöksen raitiotien rakentamisesta ja vaunujen määrästä.

Tässä vaiheessa Haapakangas uskaltaa kuitenkin luvata vaikutuksen olevan merkittävä.

– Kyllä tämä on työllisyysmielessä sekä Kainuun alueelle että koko Suomelle todella merkittävä asia. Työpaikat joita Otanmäessäkin on, heijastavat ympäristöön ja suomalaisille alihankkijoille todella paljon työtä.

Uuden henkilöstön tarve riippuu myös muusta tilauskannasta.

– Sitten katsotaan tarvitaanko uusia työntekijöitä vai pyritäänkö turvaaman nykyisen henkilöstön työt.

Tällä hetkellä Transtechillä työskentelee viitisensataa työntekijää.

Vaikka tuore tieto tärkeästä valinnasta ei vaikuta vielä tänä päivänä, se antaa valoa pitkälle tulevaisuuteen. Raitiovaunujen toimitus tulee ajoittumaan vasta vuosikymmenen loppupuolelle.

– Nämä ovat pitkiä hankkeita, mutta siinä mielessä tärkeitä, että näkymää pidemmälle tulevaisuuteen on.

Tähtäin pitkälle tulevaisuuteen

Jos Tampereen kaupunginvaltuusto nuijii myönteisen päätöksen, kaupungissa alkaa mittava rakennustyö. Raitiotieverkosto on rakennettava alusta pitäen. Työt alkavat samalla myös pohjoisessa.

– Oulussa alkaa välittömästi ratikan suunnittelu ja sen räätälöinti Tampereelle. Se tehdään yhdessä Skodan ja Otanmäen asiantuntijoiden kanssa.

Varsinainen teräksen vääntäminen alkaa vuoden kuluttua suunnittelun käynnistymisestä.

– Aika hitaasti siis etenee, mutta korostan pitkän ajan näkymää, joka on näinä aikoina todella tärkeä, Haapakangas muistuttaa.

Katsotaan tarvitaanko uusia työntekijöitä vai pyritäänkö turvaaman nykyisen henkilöstön työt. Matti Haapakangas

Transtechillä on takanaan vaikeat ajat. Haapakankaan mukaan Venäjän kaupan varaan ei voida nojata vielä tänäkään päivänä.

– Transtechin tulevaisuus lasketaan länsiviennin ja kalustohuollon varaan, Haapakangas kertoo.

Raitiovaunut tulevat olemaan tärkeässä roolissa myös tehtaan tulevaisuudessa.

– Nyt saimme toisen asiakkaan tälle perusratikkamallille. Olemme varmoja siitä, että tämä madaltaa myös vientimarkkinoille pääsyä, Haapakangas toivoo.

Tampereen raitiovaunujen kunnossapito ei tuo töitä suoranaisesti Otanmäen tehtaalle, mutta on merkityksellistä muun Suomen työllisyyden kannalta.

Uusissa raitiovaunuissa on Transtechin nykyisen omistajan Skodan sähkökäyttö.

– Uutinen on merkittävä myös Skodalle, Haapakangas summaa.

Tutustu Tampereen raitiotien alustavaan reittikarttaan ja rakennusvaiheisiin täältä.